Rådets resolution

af 12. februar 2001

om den arkitektoniske kvalitet i by- og landmiljøet

(2001/C 73/04)

RÅDET FOR DEN EUROPÆISKE UNION,

som ser det som en opgave at forbedre kvaliteten af de europæiske borgeres daglige miljø,

I.

1. SOM HENVISER TIL de mål, der er fastsat for Det Europæiske Fællesskab i medfør af traktatens artikel 151,

2. SOM HENVISER TIL, at det i direktiv 85/384/EØF(1) understreges, at bygningers arkitektoniske udformning, deres kvalitet, deres harmoniske indføjning i det omkringliggende miljø, respekten for de naturlige og bymæssige landskaber samt den kollektive og private ejendom er af offentlig interesse,

3. SOM HENVISER TIL Rådets konklusioner af 10. november 1994 vedrørende Kommissionens meddelelse om Det Europæiske Fællesskabs indsats på kulturområdet(2),

4. SOM HENVISER TIL Rådets konklusioner af 21. juni 1994 om de kulturelle og musiske aspekter i uddannelsen(3),

5. SOM HENVISER TIL Rådets resolution af 4. april 1995 om kultur og multimedierne(4),

6. SOM HENVISER TIL Rådets konklusioner af 17. december 1999 om kultursektoren og beskæftigelsen i Europa(5),

7. SOM NOTERER SIG formandskabets konklusioner fra miljøministrenes uformelle møde den 15. og 16. april 2000 i Porto, hvori betydningen af de bebyggede områders kvalitet understreges,

8. SOM NOTERER SIG, at der den 10. og 11. juli 2000 blev afholdt et "Europæisk forum for arkitektur" med deltagelse af repræsentanter for arkitekterhvervet og de myndigheder, der beskæftiger sig med arkitektur i de 15 medlemsstater, og

9. SOM GLÆDER SIG over det arbejde, der i de seneste år er udført på fællesskabsplan og medlemsstaterne imellem med hensyn til den arkitektoniske arv og det bebyggede, fysiske og sociale miljø, herunder navnlig:

a) femte rammeprogram for forskning og udvikling, som for første gang omfatter en "nøgleaktion" vedrørende fremtidens by og kulturarven og omhandler kvaliteten af det bebyggede miljø

b) "Bæredygtig byudvikling i Den Europæiske Union: rammer for handling", der er forelagt af Kommissionen, og som medtager beskyttelse og forbedring af bygningsarvens kvalitet som en af Den Europæiske Unions mål

c) Det Europæiske Fysiske og Funktionelle Udviklingsperspektiv (ESDP - European Spatial Development Perspective), som udvikler tanken om en kreativ forvaltning af den arkitektoniske arv, der inddrager moderne arkitektur i en politik for bevarelse af den kulturelle og arkitektoniske arv,

ERKLÆRER,

a) at arkitektur skal betragtes som en grundlæggende del af vore landes historie, kultur og livsmiljø; at den er en af de væsentlige kunstneriske udtryksformer, borgerne dagligt er i kontakt med, og at den udgør morgendagens kulturarv

b) at den arkitektoniske kvalitet er en væsentlig del af både land- og bymiljøet

c) at der skal tages hensyn til den kulturelle dimension og kvaliteten af den fysiske planlægning i Fællesskabets regionalpolitik og samhørighedspolitik

d) at arkitektur er en professionel, intellektuel, kulturel og kunstnerisk ydelse. Der er altså tale om en professionel ydelse, der både har en kulturel og en økonomisk dimension,

LÆGGER VÆGT PÅ

a) de træk, der er fælles for de europæiske byer, såsom betydningen af den historiske kontinuitet, de offentlige områders kvalitet, den sociale mangfoldighed og den rigdom, der ligger i byernes mangfoldighed

b) at en høj arkitektonisk kvalitet, der forbedrer de daglige omgivelser og borgernes forhold til det land- eller bymiljø, de lever i, kan medvirke effektivt til social samhørighed samt jobskabelse, fremme af kulturturisme og regional økonomisk udvikling,

II.

TILSKYNDER MEDLEMSSTATERNE TIL

a) at øge deres bestræbelser for en bedre forståelse og fremme af arkitektur og byplanlægning samt for at gøre bygherrerne og borgerne mere bevidste og bedre uddannet med hensyn til bygningskunst, bykultur og landskabskultur

b) at tage hensyn til bygningskunstens specifikke karakter i de afgørelser og foranstaltninger, der kræver det

c) at fremme den arkitektoniske kvalitet gennem politikker for offentligt byggeri, der kan tjene som eksempel

d) at fremme udvekslingen af oplysninger og erfaringer på arkitekturområdet,

III.

OPFORDRER KOMMISSIONEN TIL

a) at påse, at der tages hensyn til arkitekturens kvalitet og til bygningskunstens særlige karakter i alle politikker, aktioner og programmer

b) i samråd med medlemsstaterne og i overensstemmelse med strukturfondenes bestemmelser at finde frem til, hvordan der bedre kan tages hensyn til den arkitektoniske kvalitet og bevarelsen af kulturarven, når disse fonde iværksættes

c) inden for rammerne af de eksisterende programmer

- at tilskynde til aktioner med henblik på at fremme, udbrede og give indsigt i bygningskunst og bykultur under hensyn til den kulturelle mangfoldighed

- at lette samarbejdet og oprettelsen af et netværk af institutioner, der beskæftiger sig med opprioritering af kulturarv og arkitektur, og at støtte fremtidige arrangementer med en europæisk dimension

- at fremme navnlig studerendes og erhvervsfolks uddannelse og mobilitet og dermed fremme formidling af god praksis

d) at holde Rådet orienteret om iværksættelsen af ovennævnte foranstaltninger.

(1) Rådets direktiv 85/384/EØF af 10. juni 1985 om gensidig anerkendelse af eksamensbeviser, certifikater og andre kvalifikationsbeviser inden for arkitekturområdet, herunder om foranstaltninger, som skal lette den faktiske udøvelse af retten til etablering og fri udveksling af tjenesteydelser (EFT L 223 af 21.8.1985, s. 15).

(2) EFT C 348 af 9.12.1994, s. 1.

(3) EFT C 229 af 18.8.1994, s. 1.

(4) EFT C 247 af 23.9.1995, s. 1.

(5) EFT C 8 af 12.1.2000, s. 10.